

H O T Ă R Â R E

privind solicitarea de trecere a imobilului înscris în Cartea funciară nr. 354383

Cluj-Napoca, nr. cadastral 354383-C14, din domeniul public al Municipiului Cluj-Napoca în domeniul public al Județului Cluj

Consiliul Judeţean Cluj întrunit în şedinţă extraordinară;

Având în vedere Proiectul de hotărâre înregistrat cu nr. 148 din 12.08.2025 privind solicitarea de trecere a imobilului înscris în Cartea funciară nr. 354383 Cluj-Napoca, nr. cadastral 354383-C14, din domeniul public al Municipiului Cluj-Napoca în domeniul public al Județului Cluj, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 34842/2025; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 34844/2025 şi de Avizul cu nr. 34842 din 13.08.2025 adoptat de Comisia de specialitate nr. 4, în conformitate cu art. 182 alin. (1) coroborat cu art. 136 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de:

* adresa Spitalului Clinic Județean de Urgență Cluj-Napoca nr. 21401/16.06.2025, înregistrată la Consiliul Județean Cluj cu nr. 26258/17.06.2025
* adresa Primăriei Municipiului Cluj-Napoca nr. 591031/453/11.07.2025, înregistrată la Consiliul Județean Cluj cu nr. 31530/21.07.2025;
* Ghidul solicitantului pentru Apelul de proiecte „Investiții în infrastructura publică a unităților sanitare care tratează pacienți critici – politraumă”, aferent Programului Sănătate, Obiectivul de politică 4, Obiectiv specific: RSO4.5 (FEDR), Prioritatea 3, aprobat prin Ordinul Ministrului Investițiilor și Proiectelor Europene nr. 866/2025, cu modificările și completările ulterioare;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020 (republicată 2);

În conformitate cu prevederile:

* art. 108, art. 173 alin. (1) lit. c) și alin. (5) lit. c), art. 285 - 287, art. 294 alin. (3) - (4) și (7) și ale art. 298 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 554, art. 858 – 862 și ale art. 863 lit. f) din Legea privind Codul civil nr. 287/2009, republicată, cu modificările şi completările ulterioare;
* art. 169 - 172 din Legea privind reforma în domeniul sănătății nr. 95/2006, republicată, cu modificările și completările ulterioare;
* art. 1 din Ordonanța Guvernului nr. 70/2002 privind administrarea unităţilor sanitare publice de interes judeţean şi local, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă solicitarea de trecere, din domeniul public al Municipiului Cluj-Napoca în domeniul public al Județului Cluj, a imobilului situat în Municipiul Cluj-Napoca, str. Clinicilor nr. 3 - 5, înscris în Cartea funciară nr. 354383 Cluj-Napoca, identificat cu număr cadastral 354383-C14, cu regim de inălțime D+P+E+M, suprafață construită de 594 mp și destinația de Pavilion multifunctional medical.

**Art. 2.** Județul Cluj se obligă să păstreze destinația imobilului identificat potrivit art. 1 și să constituie un drept de administrare asupra acestuia în favoarea Spitalului Clinic Județean de Urgență Cluj-Napoca.

**Art. 3.** Se împuternicește Președintele Consiliului Județean Cluj ca, ulterior aprobării de către Consiliul Local al Municipiului Cluj-Napoca a hotărârii de trecere a bunului prevăzut la art. 1 din domeniul public al Municipiului Cluj-Napoca în domeniul public al Județului Cluj, să solicite Oficiului de Cadastru și Publicitate Imobiliară Cluj înscrierea dreptului de proprietate publică al Județului Cluj asupra acestuia.

**Art. 4.** Procesul-verbal de predare-primire a imobilului se încheie în maxim 5 de zile de la comunicarea hotărâriiConsiliul Local al Municipiului Cluj-Napoca de aprobare a trecerii acestuia din domeniul public al Municipiului Cluj-Napoca în domeniul public al Județului Cluj.

**Art. 5.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Juridică.

**Art. 6.** Prezenta hotărâre se comunică Direcției Juridice; Municipiului Cluj-Napoca, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi postare pe pagina de internet "www.cjcluj.ro".

**Contrasemnează:**

p. **PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 143 din 13 august 2025**

*Prezenta hotărâre a fost adoptată cu 29 voturi “pentru”**, fiind astfel respectate prevederile legale privind majoritatea de voturi necesară.*